**Περιβάλλον - Οικολογία (διαγραμματική παρουσίαση)**

Το **φυσικό περιβάλλον** είναι για τους ανθρώπους

* ο χώρος μέσα στον οποίο κινούνται και διαβιούν,
* αλλά και ο χώρος από τον οποίο αντλούν πολύτιμους πόρους για την καθημερινή τους δράση και επιβίωση.

**Θετική συνεισφορά περιβάλλοντος**

* **Άμεση εξάρτηση της ανθρώπινης διαβίωσης από το φυσικό περιβάλλον**. Η σχέση ανθρώπων περιβάλλοντος είναι μια σχέση αλληλεπίδρασης και αλληλεξάρτησης, καθώς οτιδήποτε συμβαίνει στο περιβάλλον έχει αντίκτυπο στη ζωή των ανθρώπων κι αντιστρόφως η καθημερινή δράση των ανθρώπων έχει αντίκτυπο στο περιβάλλον.
* **Σημαντική επίδραση του φυσικού περιβάλλοντος στην ψυχολογία του ανθρώπου**. Προσφέρει δυνατότητες χαλάρωσης, ψυχαγωγίας (δραστηριότητες σχετικές με το περιβάλλον), άθλησης (πχ. κολύμπι).
* **Το φυσικό περιβάλλον ενισχύει την αισθητική καλλιέργεια των ανθρώπων**. Το ως πηγή ύψιστου κάλλους και αισθητικής απόλαυσης ενισχύει την καλαισθησία των ανθρώπων (αντίθετα με το μουντό και αισθητικώς υποβαθμισμένο αστικό περιβάλλον).

**Προβλήματα στο φυσικό περιβάλλον που οφείλονται στην ανθρώπινη δράση**

* **Παρεμβάσεις στο περιβάλλον και υπερεκμετάλλευση**: Η αυξημένη βιομηχανική ανάπτυξη καθώς και η ανάγκη διαμόρφωσης του περιβάλλοντα χώρου, ώστε να εξυπηρετεί τις ανάγκες των κατοίκων μιας ευρύτερης περιοχής, έχουν ως αποτέλεσμα αφενός την εντατική άντληση φυσικών πόρων και αφετέρου τις εκτεταμένες τεχνικές παρεμβάσεις στο φυσικό χώρο, που προκαλούν την αλλοίωσή του.
* **Υπερπληθυσμός**: Η θεαματική αύξηση του πληθυσμού σε παγκόσμιο επίπεδο οδηγεί σε ολοένα και μεγαλύτερες ανάγκες κατανάλωσης πρώτων υλών και τροφίμων. Για την κάλυψή τους απαιτείται ενίσχυση των καλλιεργειών, της κτηνοτροφίας, αλλά και της βιομηχανικής παραγωγής, ενώ η αυξανόμενη ζήτηση πόσιμου ύδατος και ενέργειας εντείνει τον παγκόσμιο ανταγωνισμό για τους διαθέσιμους φυσικούς πόρους.
* **Άκριτη επιδίωξη οικονομικού κέρδους**: Η βιομηχανική παραγωγή, αλλά και πλήθος άλλων δραστηριοτήτων που αποσκοπούν στο οικονομικό κέρδος, πραγματοποιούνται συχνά χωρίς καμία μέριμνα ή με ελλιπή φροντίδα για τις επιπτώσεις στο περιβάλλον.
* **Χημικά προϊόντα** και **φυτοφάρμακα**: Ορισμένα από αυτά μπορούν να βλάψουν σοβαρά την ανθρώπινη υγεία, ιδίως όταν γίνεται εκτεταμένη χρήση τους ή δεν χρησιμοποιούνται σωστά.
* **Απόβλητα**: Αν τα απόβλητα δεν είναι δυνατό να αποφευχθούν, θα πρέπει τουλάχιστον να γίνει φιλική προς το περιβάλλον διαχείρισή τους : να επαναχρησιμοποιούνται, να ανακυκλώνονται και να ανακτώνται τα υλικά τους που μπορεί να αποτελέσουν πολύτιμο πόρο.
* **Ατμοσφαιρική ρύπανση**: προκαλεί σοβαρά προβλήματα στην υγεία και πολλούς πρόωρους θανάτους κάθε χρόνο.
* **Αύξηση υλοτομίας**: Τα δάση υλοτομούνται με ανησυχητικούς ρυθμούς σε όλο τον κόσμο, προκαλώντας ιδιαίτερη ανησυχία για την προφανή μείωση ενός σημαντικού φυσικού πόρου κρίσιμου για την ομαλή λειτουργία του οικοσυστήματος.
* **Θόρυβος**: Η ηχορρύπανση προκαλεί διάφορα προβλήματα υγείας στον άνθρωπο, αλλά βλάπτει και την άγρια πανίδα.
* **Έλλειψη οικολογικής συνείδησης και σπατάλη**: οι περισσότεροι πολίτες αδυνατούν να αντιληφθούν πόσο επιζήμια για το φυσικό περιβάλλον είναι η υπερκαταναλωτική διαβίωσή τους που βασίζεται στη δίχως λόγο σπατάλη προϊόντων (η παραγωγή των οποίων απαιτεί αφενός αξιοποίηση και άρα δαπάνη πρώτων υλών και αφετέρου επιβάρυνση του περιβάλλοντος μέσω της βιομηχανικής ρύπανσης).

**Συνέπειες μόλυνσης περιβάλλοντος**

Οι συνέπειες μιας οικολογικής καταστροφής ή ενός οικολογικού προβλήματος από τη διαρκή μόλυνση που προκαλεί η ανθρώπινη δραστηριότητα επηρεάζουν

* συνολικά την ομαλή διαδοχή των φυσικών φαινομένων (υπερθέρμανση του πλανήτη και φαινόμενο του θερμοκηπίου →έντονα καιρικά φαινόμενα, περίοδοι ξηρασίας ή έντονοι χιονιάδες,)
* αλλά και την επιβίωση πολλών έμβιων όντων.

Συγκεκριμένα

* δημιουργούνται σημαντικά προβλήματα στη μελλοντική άντληση **αναγκαίων φυσικών πόρων** για τη διαβίωση των ανθρώπων:
* από τη μόλυνση που προκαλούν οι διάφοροι χημικοί ρύποι ταυτόχρονα στο έδαφος, στο υπέδαφος, σε ποτάμια, λίμνες και στη θάλασσα
* ή από άλλους παράγοντες καταστροφικούς για το περιβάλλον (π.χ. αφανισμός δασών από αδιάκοπη υλοτόμηση ή από πυρκαγιά, μείωση ψαριών από τη μόλυνση των θαλασσών και από την εντατική αλίευση κ.ά.)
* η **μόλυνση της ατμόσφαιρας** από τους χημικούς ρύπους έχει επιπτώσεις όχι μόνο στην υγεία των ανθρώπων (καρκινογενέσεις και παθήσεις του αναπνευστικού), αλλά και στα υπόλοιπα ζώα και φυτά (υποβαθμίζεται η ποιότητα ζωής τους).

**Δράσεις για την αντιμετώπιση του οικολογικού προβλήματος**

* Ενθάρρυνση της οικοκαινοτομίας: προς την κατεύθυνση της βιώσιμης ανάπτυξης, και της πιο υπεύθυνης χρήσης των φυσικών πόρων.
* Επιμονή στην εφαρμογή της σχετικής νομοθεσίας για την προστασία του περιβάλλοντος
* Αύξηση της ευαισθητοποίησης: Ένα σημαντικό βήμα για την ενεργή προστασία του περιβάλλοντος και των φυσικών του πόρων είναι η ευαισθητοποίηση των πολιτών, ώστε μέσω των καταναλωτικών τους επιλογών και συνηθειών, να ενισχύσουν τις εταιρείες εκείνες που σέβονται το περιβάλλον και αντιστοίχως να απομακρυνθούν από τα προϊόντα εκείνα που το επιβαρύνουν.
* Ενεργοποίηση της Πολιτείας για σοβαρά ζητήματα όπως:

-η διαχείριση και αξιοποίηση των απορριμμάτων μέσω της ανακύκλωσης,

-η προώθηση ανανεώσιμων μορφών ενέργειας,

-η υιοθέτηση τεχνολογιών που δεν επιβαρύνουν το περιβάλλον,

-η αναζήτηση διεθνούς συνεργασίας με απώτερο στόχο την έλλογη χρήση των φυσικών πόρων,

-η συστηματική προφύλαξη του περιβάλλοντος από τις βιομηχανικές μονάδες που δεν λαμβάνουν τα κατάλληλα μέτρα.